**Отчет за изпълнение на Програмата за управление на кмета на община Долни чифлик за мандат 2011-2015 г. до 31.12.2013 г.**

Уважаеми госпожи и господа общински съветници,

Като кмет на община Долни чифлик на основание чл. 44, ал. 5 от Закона за местно самоуправление и местна администрация ви представих в началото на 2012 г. своята Програма за управление за срока на мандат 2011-2015 г. Програмата е пряко обвързана с Общинския план за развитие 2007-2013 г. - рамков документ, определящ целите и приоритетите за развитие на община Долни чифлик за седемгодишен период и съдържа основни цели, приоритети, дейности и срокове за изпълнението им. Част от тях са предвидени за новия Общински план за развитие 2014-2020 г. Сега отчитам пред вас изпълнението на посочената програма до края на 2013 г.

Сегашният ми мандат тече в сложна социално-икономическа и политическа обстановка. Той обхваща края на стария и началото на новия програмен период на членството ни в ЕС, чиито фондове откриват големи възможности за осъществяване на положителни тенденции в обществено-икономическото развитие на общината. В тази връзка усилията ни са насочени към привличането на допълнителни финансови ресурси от програмите за развитие на ЕС, което ни позволява да подобрим местната и регионална инфраструктура, да осигурим по-добра, по-съвременна и  по-висококачествена образователна, здравна и социална среда. Позволява ни и да осигурим развитието на туризма, значително да подобрим и да поставим на нова съвременна основа сметосъбирането и сметоизвозването, чистотата на населените места, екологичната обстановка в цялата община, както и да разширим възможностите за спортни и културни прояви. Реализирането на основните цели, посочени в програмата, свързани с постигане на динамична конкурентоспособна общинска икономика и изграждане на качествена жизнена среда ускорява развитието на община Долни чифлик.

1. Първият приоритет в Програмата е **постигане на динамична конкурентоспособна общинска икономика** с две поставени цели: **развитие на селското стопанство като суровинна база на икономиката в региона и заетост в общината и развитие на туризма.** Предвидените дейности за отчетния период са:
	1. **изпълнение на проекта за изграждане на агробизнесцентър и пазар за плодове и зеленчуци в района на с. Старо Оряхово** - има разработен и одобрен ПУП; Променено предназначение на земята; Одобрени проекти; Търси се финансиране.
	2. **подобряване местната инфраструктура, свързана с развитието на туризма, в т.ч. В и К, пътища, включително улична пътна мрежа, комуникации** – в общината се работи по 3 проекта в тази връзка:
		1. „Възстановяване и облагородяване на крайбрежната алея в с. Шкорпиловци” на Местна инициативна група „Български черноморски сговор Бяла–Долни чифлик-Аврен” - провежда се процедура за избор на изпълнител на СМР;
		2. „Изграждане на спортна площадка в с. Шкорпиловци” на Местна инициативна група „Български черноморски сговор Бяла–Долни чифлик-Аврен” - провежда се процедура за избор на изпълнител на СМР;
		3. „Реконструкция на водопроводната мрежа в населени места на община Долни чифлик, област Варна – с. Старо Оряхово и с. Гроздьово” по Публичната инвестиционна програма "Растеж и устойчиво развитие на регионите" – разработено и подадено проектно предложение;
		4. "Иновативен маркетингов подход за развитие на регионален туристически продукт в общините Несебър, Бяла и Долни чифлик" – избира се изпълнител на дейностите по проекта за изработване на туристически пакети за региона, включващи разнообразни туристически продукти.
	3. **Изграждане на туристически информационен център с. Старо Оряхово** – изпълнява се проект „Създаване на местен туристически информационен център в с. Старо Оряхово” Местна инициативна група „Български черноморски сговор Бяла–Долни чифлик-Аврен” - провежда се процедура за избор на изпълнител на СМР.
2. Вторият приоритет е **изграждане на качествена жизнена среда** с няколко цели: **обновяване и доизграждане на техническата и социална инфраструктура; социална интеграция на хората в неравностойно положение; повишаване активността на гражданите, развитие на спорт и спортни дейности и повишаване на качеството на информационно и административно обслужване на населението.** Предвидените дейности за отчетния период са:
	1. **Рехабилитация на общинските пътища, осигуряващи достъп до регионалната пътна мрежа (пътищата от І, ІІ и ІІІ клас), водещи от индустриални зони, както и от територии с потенциал за развитие и/или проявен инвеститорски интерес.** В тази връзка в общината се изпълняват следните проекти и дейности:
		1. "Реконструкция и рехабилитация на улична мрежа в с. Голица, с. Пчелник, с. Г. чифлик, с. Детелина" по Програмата за развитие на селските райони - провежда се процедура за избор на изпълнител на СМР;
		2. „Ремонт на улици в община Долни чифлик – улица “Ботевска“ – гр. Долни чифлик и ул. “Kирил и Методий“ – с. Старо Оряхово” по Публичната инвестиционна програма "Растеж и устойчиво развитие на регионите" – подготвено и подадено проектно предложение;
		3. ежегодни ремонти на четвъртокласната пътна мрежа от капиталовите раэходи към бюджета на общината: Път № 90409 - с. Гроздьово - Бункера; път №90403 - гр. Долни чифлик - с. Булаир; път № 90604 - Мелницата - с. Юнец;
		4. Ремонт за сметка на общинския бюджет на част от уличната мрежа в гр. Долни чифлик, с. Старо Оряхово, с. Гроздьово, с. Шкорпиловци, с. Рудник, с. Ново Оряхово и с. Солник.
	2. **Доизграждане на канализационни системи в Долни чифлик, Гроздьово, Старо Оряхово и цялостно изграждане на канализационни системи в останалите населени места на общината**. В тази връзка в общината се изпълняват следните проекти и дейности:
		1. "Уличен водопровод и битова канализация в кв. 24, 25, 26, 27, 27а и 28 в гр. Долни чифлик" - започнато е изпълнението на СМР;
		2. "Изграждане на пречиствателна станция за отпадъчни води в с. Гроздьово" по Публичната инвестиционна програма "Растеж и устойчиво развитие на регионите" - подадено проектно предложение;
		3. "Битова-фекална канализация и съпътстваща инфраструктура на с. Пчелник и с. Горен чифлик с обща пречиствателна станция за отпадни води" - изготвени са проекти, търси се източник на финансиране;
		4. "Интегрирано управление на водите на гр. Долни чифлик. Канализационна мрежа и изграждане на ПСОВ" - изготвени са проекти, търси се източник на финансиране.
	3. **Изграждане на центрове за настаняване от семеен тип и общински социален комплекс, както и създаване на домове за възрастни хора.** Във връзка с процеса на деинституционализация на лицата в специализирани институции и в изпълнение на Общинската и Областна стратегия за развитие на социалните услуги (2011 – 2015) и Плана за действие към нея, община Долни чифлик работи за намаляване капацитета на специализираните институции в общината и разкриването на нови услуги в общността с по-добро качество на услугата и по-добра материална база. Изпълняват се следните проекти и дейности:
		1. 15 лица от ДВХУИ с. Горен чифлик са изведени в Център за настаняване от семеен тип за лица с психични разстройства - с. Горен чифлик, като от 01.02.2012 г. дейността е делегирана от държавата;
		2. „Център за настаняване от семеен тип в община Долни чифлик" – тук са проведени, приключили и съгласувани от Държавен фонд „Земеделие” процедури по ЗОП, подписан анекс към договора за финансова помощ. Подадено и одобрено проектно предложение за разкриване на социална услуга;
		3. "Създаване и функциониране на Общностен център за деца в риск от 0 до 7 години и техните семейства в община Долни чифлик" - през 2012 г. са приключили СМР. Изграден е Комплекс за социални услуги, включващ Целодневна детска градина с детска кухня и Общностен център. Като част от него е разкрита целодневна детска група за 25 деца, предстои разкриването и на още една група и стартиране на социалната услуга.
		4. Изграден център за социална рехабилитация и интеграция за деца с увреждания - с. Рудник с капацитет 34 деца
		5. От 2012 г. е създаден функциониращ модел за социална реинтеграция на лицата, попадащи в уязвимите групи, посредством предлагане на алтернативна социална услуга „Център за социална рехабилитация и интеграция за деца и възрастни с увреждания - гр. Долни чифлик” с капацитет 30 деца и възрастни, финансиран по проект и от 01.03.2012 г. е делегирана от държавата дейност;
		6. Наблюдавано жилище за лица с психични разстройства – в рамките на проект „Живот в общността” за 8 потребители – разкрито през 2013 г. в с. Солник.
	4. **Организиране на общински фестивали по изкуствата -** ежегодно в общината се организират Общински преглед на художествената самодейност през м. май, в който вземат участие самодейни колективи от всички читалища и традиционния Народен събор за ваяшки и други народни певци и свирачи през първата събота на м. август на Гермето край с. Голица.
	5. **Изграждане на картинг писта в гр. Долни чифлик** - Тече процедура за одобряване на ПУП за отреждане на терен за картинг писта.
	6. Във връзка с **повишаване на качеството на административното и информационно обслужване на гражданите и бизнеса** в общината се изпълняват три проекта по ОП „Административен капацитет” за**:**
		1. повишаване на капацитета на служителите в общинска администрация Долни чифлик чрез обучения;
		2. община Долни чифлик с ефективна общинска администрация с умения за разработване и прилагане на политики за устойчиво развитие в координация с всички заинтересовани страни;
		3. постигане на прозрачност и достъпност до общинските административни дейности и процеси, и подобряване на механизмите за ефективен граждански контрол върху дейността на общинските администрации.

**БОРИСЛАВ НАТОВ**

**Кмет на община Долни чифлик**